Huawei Watch GT klarer to uger mellem opladninger

I betragtning af, at Apple Watch udånder efter maks to dages brug på en opladning, virker tanken om et smartwatch, der kan fungere i to hele uger på en opladning, som ren fantasi. Det er ikke desto mindre hvad Huawei hævder at det nye Huawei Watch GT kan.

Uret, der blev vist frem på Huaweis oktober-event men først nu er ved at være klar til lancering, er nemlig udrustet med en intelligent strømbesparende funktion. Når brugeren har sit Huawei Watch GT på, skelner det mellem forskellige aktiviteter, såsom hverdagsbrug, søvn og motion, og kan via en strømspare-algoritme tilpasse strømforbruget til den konkrete brugssituation.

Det betyder, at algoritmen automatisk sætter uret på strømbesparende tilstand, når brugeren ikke anvender urets funktioner aktivt. Det er med til at sikre, at uret kan holde strøm i helt op til to uger ved hyppigt brug og i op til 30 dage ved moderat brug, hævder Huawei.

– Huawei Watch GT er en gamechanger for smartwatch-kategorien. Urets lange batterilevetid er et eksempel på, hvordan vi ved at koble vores indsigt i brugernes behov med ny teknologi og innovation kan skabe et produkt med et funktionelt og stilfuldt design. I sidste ende kan det gøre en forskel i hverdagen for dem, der bruger uret, siger Marie Dam Feldborg, der er Head of Marketing & Communication hos Huawei Danmark.

Proppet med aktivitetstracking

Huawei Watch GT understøtter naturligvis aktivitetstracking, som ved hjælp af Huaweis egen hjertemålerteknologi, TruSeen 3.0, har en række programindstillinger, der kan bruges til forskellige sportsgrene såsom løb, klatring, cykling og svømning. Derudover har Huawei udstyret uret med seks nye sportsfunktioner, som er lavet i samarbejde med virksomheden Firstbeat Technologies Oy.

VO2max Fitness Level: Måler brugerens maksimale iltindtag og konditionsniveau, så det bliver lettere at måle fremgang i træningen og holde øje med helbredet.

Training Effect Aerobic: Forudser, hvordan en bestemt træningssession vil påvirke udviklingen af brugerens fitnessniveau. Fx om træningen forbedrer eller vedligeholder brugerens performance, og om træningen er tilpasset fitnessniveauet.

Personalized Training Plans: Running: Giver brugeren mulighed for at vælge løbetræningsprogrammer baseret på brugerens konditionstal, målsætninger og motivation.
Real-Time Coaching: Giver brugeren informationer om, hvornår farten skal sættes op og ned.

Recovery time Advisor: Estimerer, hvor lang tid brugeren skal hvile sig efter træningen, og hvornår de kan tage hul på det næste hårde træningspas. På den måde undgår brugeren overtræning og sikrer den bedst mulige fremgang.

Calories Burned: Måler kalorieforbrændingen baseret på brugerens niveau og fysiske aktivitet.

Huawei Watch GT vil kunne fås i to modeller: Huawei Watch GT Classic Edition og Huawei Watch GT Sport Edition. Begge modeller har en 3,5 cm stor AMOLED-skærm med en opløsning på 454 x 454 pixels og er produceret i rustfrit stål. Den vejledende udsalgspris for Huawei Watch GT er 1.899 kroner og uret forventes at lande på de danske butikshylder i slutningen af november.

Huawei Watch GT klarer to uger mellem opladninger